รมว.ทส. ย้ำการย้ายเจ้าหน้าที่แก่งกระจานที่เกี่ยวข้องกับคดีบิลลี่ เพื่อความสบายใจของบุคคลที่เกี่ยวข้อง และสะดวกในการทำหน้าที่ของเจ้าหน้าที่สืบสวน
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า จากการหารือกับ นายธัญญา เนติธรรมกุล อธิบดีกรมอุทยานแห่งชาติสัตว์ป่าและพันธุ์พืช เกี่ยวกับความร่วมมือการสืบสวนการหายไปของ นายพอละจี รักจงเจริญ (บิลลี่) นักต่อสู้เพื่อสิทธิมุษยชนบ้านบางกลอย อุทยานแห่งชาติแก่งกระจาน โดยเห็นควรโยกย้ายเจ้าหน้าที่ที่มีส่วนเกี่ยวข้องในการปฏิบัติหน้าที่ควบคุมตัวบิลลี่ช่วงเดือนเมษายน 2557 ออกจากพื้นที่อุทยานแห่งชาติแก่งกระจาน ไปปฏิบัติหน้าที่ในพื้นที่อื่นแทน เพื่อความสบายใจของผู้ที่มีส่วนเกี่ยวข้องและประชาชนที่มีความสงสัยเคลือบแคลง รวมทั้ง เป็นการอำนวยความสะดวกให้เจ้าหน้าที่ที่เกี่ยวข้องสามารถทำงานได้อย่างเต็มที่         รัฐมนตรีว่าการกระทรวงทรัพยากรธรรมชาติ ยืนยันว่า การโยกย้ายนี้ไม่ใช่การย้ายเพราะกระทำผิด หรือย้ายเพราะเป็นการลงโทษ หรือถูกระบุว่ามีความผิดแต่อย่างใด สำหรับระยะเวลาการโยกย้ายเจ้าหน้าที่ที่เคยปฏิบัติหน้าที่ในอุทยานแห่งชาติแก่งกระจานในช่วงเกิดคดีความจนกว่าจะมีการสอบสวนแล้วเสร็จ ถือเป็นการให้ความยุติธรรมกับทุกฝ่าย         ส่วนนายชัยวัฒน์ ลิ้มลิขิตอักษร ผู้อำนวยการสำนักบริหารพื้นที่อนุรักษ์ที่ 9 (อุบลราชธานี) ที่ปฏิบัติหน้าที่หัวหน้าอุทยานแห่งชาติแก่งกระจานในขณะนั้นที่ยังไม่ได้รับการร้องขอจากกรมสอบสวนคดีพิเศษ (DSI) แต่อย่างใด หากมีการเรียกตัว หรือขอความร่วมมือเข้ามาในฐานกระทรวงทรัพยากรธรรมชาติและสิ่งแวดล้อมพร้อมให้ความร่วมมือกับหน่วยงานราชการในการสืบหาความจริงและให้เกิดความยุติธรรม หรือหากต้องการให้มีการตั้งคณะกรรมการสอบสวน หรือข้อมูลเพิ่มเติมพร้อมสนับสนุน ยืนยันว่า ต้องรอความชัดเจนจากกรมสอบสวนคดีพิเศษอีกครั้ง